กรณีศึกษา ตำนานชา 1837 TWG Tea
หลายคนคงเคยเห็นแบรนด์ 1837 TWG Tea แล้วคิดว่าแบรนด์นี้ก่อตั้งมาตั้งแต่ปี 1837 แต่รู้หรือไม่ว่า.. จริงๆ แล้วแบรนด์นี้เพิ่งก่อตั้งมาได้ 10 ปี เรื่องนี้มีอะไรซ่อนอยู่ให้เราศึกษา ลงทุนแมนจะเล่าให้ฟัง
8 พ.ย. 2561

กรณีศึกษา ตำนานชา 1837 TWG Tea / โดย ลงทุนแมน
หลายคนคงเคยเห็นแบรนด์ 1837 TWG Tea แล้วคิดว่าแบรนด์นี้ก่อตั้งมาตั้งแต่ปี 1837
แต่รู้หรือไม่ว่า..
จริงๆ แล้วแบรนด์นี้เพิ่งก่อตั้งมาได้ 10 ปี
เรื่องนี้มีอะไรซ่อนอยู่ให้เราศึกษา
ลงทุนแมนจะเล่าให้ฟัง
ถ้าเราคุ้นเคยกับกาแฟราคาแก้วละร้อย
แต่รู้ไหมว่า ยังมีอีกสินค้าที่คล้ายกันอีกอย่าง
ที่สามารถวางตัวเองให้อยู่ในกลุ่มสินค้าระดับบนได้เช่นกัน
สินค้านั้นก็คือ “ชา”
ก่อนอื่นบางคนอาจสงสัยว่า TWG เป็นชื่อย่อของ Twinings หรือไม่ เพราะชื่อคล้ายกัน
แต่จริงๆ แล้ว ร้านชา 2 แห่งนี้เป็นของคนละบริษัทกัน
ขอเริ่มจากชา Twinings ที่มีประวัติเก่าแก่กว่า 312 ปี
ร้าน Twinings เป็นร้านชาที่เปิดมานานถึง 317 ปี  เริ่มตั้งแต่ปี 1701 Mr. Thomas Twining เป็นผู้บุกเบิกการนำเข้าชา จึงกลายเป็นบริษัทแรกๆ ที่ทำให้วัฒนธรรมการดื่มชา เข้ามาสู่ประเทศอังกฤษ
และในปี 1706 Thomas ได้ซื้อกิจการร้าน TOM’S COFFEE HOUSE และได้นำ ชา เข้าไปอยู่ในร้าน เพื่อสร้างความแตกต่างจากร้านกาแฟร้านอื่น
ร้านนี้กลายเป็นร้านชาแห่งแรกของ Twinings ตั้งอยู่ที่ บ้านเลขที่ 216 ถนน Strand เมืองลอนดอน ซึ่งปัจจุบันก็ยังเปิดดำเนินการอยู่
โดยหลังจากที่ Thomas เสียชีวิต ร้าน Twinings ก็ส่งต่อรุ่นสู่รุ่น จนได้รับความนิยมเป็นอย่างมาก
ไม่ใช่แค่บุคคลทั่วไป
แต่ไปถึงระดับราชวงศ์อังกฤษ ซึ่งนั่นก็ทำให้ Twinings ได้รับตราพระราชทาน Royal Warrant จากราชวงศ์อีกด้วย
ยิ่งไปกว่านั้นชา English Breakfast ที่เรารู้จักกัน เป็นชาที่ Twinings คิดค้นและปรุงขึ้นมาเป็นครั้งแรก
กระทั่งปี 1964 Twinings ได้กลายส่วนหนึ่งบริษัท Associated British Foods ซึ่งบริษัทนี้ก็ทำให้ Twinings กลายเป็นชาชั้นนำที่ได้รับการยอมรับระดับโลกกว่า 115 ประเทศ
ถึงปัจจุบัน Twinings จะอยู่ภายใต้บริษัทใหญ่ แต่ก็ยังคงมี Stephen Twining ทายาทรุ่นที่ 10 เป็นผู้นำในการสืบทอดแบรนด์ชาระดับโลกแบรนด์นี้อยู่
แล้วแบรนด์ TWG ประวัติเป็นอย่างไร?
จริงๆ แล้ว TWG ย่อมาจาก The Wellbeing Group ถูกก่อตั้งในปี 2008 โดย Taha Bouqdib, Maranda Barnes และ Rith Aum-Stievenard
ชื่อผู้ก่อตั้งอาจจะดูเหมือนมาจากฝั่งยุโรป
แต่รู้หรือไม่..
TWG มีต้นกำเนิดมาจาก ประเทศสิงคโปร์ ประเทศในภูมิภาคของเรานี่เอง
จากร้านชาที่เริ่มแรกตั้งอยู่ที่ Republic Plaza ในสิงคโปร์ สู่ร้านชาที่กลายเป็นแบรนด์ระดับโลกและขยายไปทั้งหมด 23 ประเทศทั่วโลก
ซึ่งถือว่าเป็นเรื่องที่น่าสนใจว่า..
ทำไม TWG สามารถกลายเป็นแบรนด์ระดับโลก ในเมื่อเป็นร้านชาที่ไม่ได้มาจากประเทศที่มีชื่อเสียงด้านวัฒนธรรมการดื่มชา
จริงๆแล้วในตอนแรกบริษัทนี้เปิดมาได้ 3 ปี ก็ขาดทุน และมีอยู่เพียง 3 สาขาเท่านั้น
จุดเปลี่ยนของบริษัทนี้อยู่ที่ปี 2011 เมื่อบริษัท OSIM ผู้ผลิตเก้าอี้นวดสัญชาติสิงคโปร์ ที่หลายคนอาจเคยเห็น ได้เข้ามาซื้อหุ้นของบริษ้ทนี้ 35% เป็นจำนวนเงิน 752 ล้านบาท และต่อมาก็ขยายสัดส่วนผู้ถือหุ้นมาเป็น 69.9%
OSIM ได้เข้ามาปรับโครงสร้างบริษัท และขยายสาขาไปทั่วโลกมากถึง 70 สาขาใน 19 ประเทศ
ชาของ TWG ได้รับการยอมรับไปทั่วโลก เช่น การถูกนำไปอยู่ในโรงแรมห้าดาว สายการบินชั้นนำ และ ร้านอาหารต่างๆ เช่น Dean & Deluca และ Harrods
ยิ่งไปกว่านั้นใครจะไปคิดว่าสินค้าที่เพิ่งเปิดตัวไม่นานอย่าง TWG จะสามารถนำตัวเองเข้าไปอยู่ในร้านของ LVMH อีกด้วย
จากข้อมูล เมื่อปีที่แล้ว TWG สามารถสร้างยอดขายได้สูงถึง 2,980 ล้านบาท
นับว่าเป็นร้านชาที่ประสบความสำเร็จเป็นอย่างมาก ทั้งที่ถูกก่อตั้งมาได้ไม่นาน
ปิดท้ายด้วยข้อมูลที่น่าสนใจ
ถ้าใครเคยเห็นป้ายของ TWG อาจจะสงสัยว่าทำไมชื่อร้านถึงเป็นเลข 1837 ซึ่งหลายคนอาจจะคิดว่า TWG ก่อตั้งขึ้นเมื่อปีดังกล่าว
แต่จริงๆ แล้วไม่ใช่เลย เพราะร้านนี้เพิ่งถูกก่อตั้งเมื่อปี 2008
เหตุผลของเลข 1837 ก็คือ เป็นปี ค.ศ. ที่ TWG อยากระลึกถึงการก่อตั้งหอการค้าบนเกาะสิงคโปร์ ซึ่งการค้าในสมัยนั้น ก็คือ ชา และ เครื่องเทศ นั่นเอง..
พอเรื่องเป็นแบบนี้ก็ทำให้เราคิดได้ว่า
บางทีร้านที่เปิดมานานแล้ว แต่ดูไม่เป็นตำนาน
แต่บางร้านเปิดมาไม่นาน กลับดูขลังกว่าชาวบ้าน
เรื่องนี้ก็คงขึ้นอยู่กับเทคนิคการตลาดของเจ้าของแต่ละคน
ถ้าวิเคราะห์ดูแล้ว สินค้าบางอย่าง โดยเฉพาะ ชา มันจำเป็นต้องขายที่ความเก่าแก่
การที่จะให้บริษัทดูเก่าเป็นตำนาน ก็ต้องเขียนเลขปีให้เก่าๆ เข้าไว้ในแบรนด์สินค้า
แม้ว่าเราจะก่อตั้งปีอะไรไม่สำคัญ
แม้ว่าเลขนั้นจะเป็นเลขของอะไรก็ตาม
สุดท้ายแล้วมันแค่สำคัญตรงที่ว่า
คนเห็นแบรนด์นั้นแล้ว รู้สึกอย่างไร.. 
----------------------
หากชอบเรื่องนี้ ติดตามกรณีศึกษาอื่นๆ ได้ที่แอปพลิเคชัน "blockdit" โหลดได้ที่ 
 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-